2021. gada 11. februārī Noteikumi Nr. 95

Rīgā (prot. Nr. 15 11. §)

**Kārtība, kādā ziņo par sprāgstvielu prekursoriem**

Izdoti saskaņā ar

Ministru kabineta iekārtas likuma

[31. panta](https://likumi.lv/ta/id/57256-valsts-drosibas-iestazu-likums#p15) pirmās daļas 3. punktu

1. Noteikumi nosaka kārtību, kādā ekonomikas dalībnieks, tiešsaistes tirdzniecības vieta un profesionāls lietotājs ziņo par aizdomīgiem darījumiem ar Eiropas Parlamenta un Padomes 2019. gada 20. jūnija Regulas (ES) [2019/1148](https://eur-lex.europa.eu/legal-content/LV/TXT/?uri=CELEX:32019R1148) par sprāgstvielu prekursoru tirdzniecību un lietošanu, ar ko groza Regulu (EK) Nr. 1907/2006 un atceļ Regulu (ES) Nr. 98/2013 (turpmāk – regula Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148)), I un II pielikumā minētajām vielām un tās saturošiem maisījumiem vai vielām, kā arī par minēto maisījumu un vielu būtiskiem pazušanas gadījumiem un zādzībām.

2. Noteikumos lietotie termini:

2.1. aizdomīgs darījums – darījums, kas noteikts kā aizdomīgs saskaņā ar regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) 3. panta 7. punktu;

2.2. ekonomikas dalībnieks – fiziska vai juridiska persona, kas noteikta kā ekonomikas dalībnieks saskaņā ar regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) 3. panta 10. punktu;

2.3. tiešsaistes tirdzniecības vieta – juridiska persona, kas noteikta kā pakalpojumu sniedzējs saskaņā ar regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) 3. panta 11. punktu;

2.4. profesionāli lietotāji – fiziska vai juridiska persona vai publisko tiesību subjekts, kam nepieciešami sprāgstvielu prekursori saskaņā ar regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) 3. panta 9. punktu.

3. Kontaktpunkta funkcijas atbilstoši regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) 9. panta 3. punktam pilda Valsts drošības dienests.

4. Saskaņā ar regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) 9. pantu pienākums ziņot Valsts drošības dienestam pa tālruni (+37167208964) vai elektroniski (kontaktpunkts@vdd.gov.lv) ir:

4.1. ekonomikas dalībniekam un tiešsaistes tirdzniecības vietai par aizdomīgiem darījumiem vai aizdomīga darījuma mēģinājumiem ar regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) I un II pielikumā minētajām vielām un tās saturošiem maisījumiem vai vielām;

4.2. ekonomikas dalībniekam un profesionāliem lietotājiem par regulas Nr. [2019/1148](https://eur-lex.europa.eu/legal-content/LV/TXT/?uri=CELEX:32019R1148) I un II pielikumā minēto vielu un tās saturošu maisījumu vai vielu būtiskiem pazušanas gadījumiem un zādzībām.

5. Atzīt par spēku zaudējušiem Ministru kabineta 2015. gada 3. marta noteikumus Nr. 110 "Kārtība, kādā ziņo par sprāgstvielu prekursoriem" (Latvijas Vēstnesis, 2015, 46. nr.).

6. Noteikumi stājas spēkā 2021. gada 1. februārī.

Ministru prezidents A. K. Kariņš

Iekšlietu ministrs S. Ģirģens